Opetus- ja kulttuuriministeriö

Meritullinkatu 10, PL 29

00023 VALTIONEUVOSTO

**Espoon kaupungin lausunto lukiokoulutuksen järjestäjäverkkoa ja järjestämislupia koskevaan hallituksen esitysluonnokseen**

Opetus- ja kulttuuriministeriö on pyytänyt Espoon kaupungilta lausuntoa järjestäjäverkkoa ja järjestämislupia koskevaan hallituksen esitysluonnokseen (lausuntopyyntö OKM/57/010/2014). Lausunnot on pyydetty toimittamaan ministeriöön 17.11.2014 mennessä.

1. **Lukioverkon tiivistäminen ja lukiokoulutuksen säästöt heikentävät koulutustakuun ja koulutuksellisen tasa-arvon toteutumista**

Hallituksen vuoden 2015 talousarvioesityksessä esitetään lukiokoulutuksen yksikköhintaa leikattavaksi 6,56 %:lla, eli 6425,98 eurosta 6004,44 euroon. Kuntaliitto on arvioinut, että näin mittavat leikkaukset vaarantavat monissa kunnissa lukiokoulutuksen järjestämismahdollisuudet, sillä kuntien rahoitusosuus kasvaa vuonna 2015 yhä suuremmaksi.

Espoon kaupungin näkökulmasta tällä voi olla vaikutusta opiskelijavirtojen kasvuun Espoon läntisistä naapurikunnista, sillä valtiontalouden säästöt saattavat pahimmillaan johtaa koko lukiokoulutuksen lakkauttamiseen niissä kunnissa, joissa taloustilanne on tällä hetkellä haastava. Lukiokoulutus ei ole kunnan lakisääteinen tehtävä, joten monessa kunnassa lakkauttamista joudutaan pakon edessä harkitsemaan, vaikka uusi järjestämislupa koulutuksen järjestäjälle myönnettäisiinkin. Valtion rahoitusosuuden pienentyminen toisen asteen koulutuksen rahoituksesta myös lisää valtakunnallista eriarvoistumista toisen asteen koulutuksen kentässä sekä vaarantaa koulutuksellisen tasa-arvon.

Espoon lukioihin tulevien hakijoiden äkillinen kasvu heikentäisi alueellisen koulutustakuun toteutumista, sillä sen seurauksena yhä useammalle lukioon hakevalle Espoon seudun peruskoulun päättävälle ei enää kyettäisi tarjoamaan lukiopaikkaa. Pahimmassa tapauksessa odottamaton opiskelijavirta Espoon ulkopuolelta tapahtuisi samaan aikaan, kun Espoon peruskoulun päättävien ikäluokka lähtee nousuun vuonna 2016.

Sama tilanne voi tulla eteen muissakin kunnissa. Hakijamäärän kasvun seurauksena keskiarvorajat nousisivat, joka tarkoittaisi sitä, että yhä useampi opiskelija aloittaisi ammatillisen koulutuksen tai jäisi pahimmassa tapauksessa koulutuksen ulkopuolelle. Molemmat vaihtoehdot toisivat lisäkustannuksia valtakunnan tasolla. Ammatillisen koulutuksen lisääntyvä suosio nostaisi kustannuksia, sillä yksikköhinta on tavallisesti noin 20-100 % lukiokoulutuksen yksikköhintaa suurempi. Syrjäytymisen kustannukset ovat tätä huomattavasti suuremmat.

1. **Lukiokoulutuksen järjestäminen kutistuvan valtionosuuden turvin ei ole realistista**

Hallituksen esitysluonnoksen mukaan lukiokoulutuksen järjestämisluvan myöntämisen yhtenä kriteerinä on koulutuksen järjestäjän kyky järjestää lukiokoulutusta siihen kohdennettavan valtion- ja kuntaosuuden turvin laadukkaasti ja tuloksellisesti. Kuntaliiton Kouluikkunassa olevien tilastojen mukaan vuonna 2013 vain 9 kuntaa 39 kunnasta kykeni järjestämään lukiokoulutusta saamallaan valtionosuudella.[[1]](#footnote-1) On hyvin epätodennäköistä, että nämä yhdeksän kuntaa selviävät valtionosuudella enää vuonna 2014, jolloin yksikköhintaa leikattiin 4,2 %, tai vuonna 2015, jolloin leikkaus vuoden 2013 tasosta on jo 10,4 %.

Lukiokoulutus on todettu hyvin kustannustehokkaaksi koulutusmuodoksi, joten siitä leikkaaminen ei ole perusteltua. Esimerkkinä mainittakoon, että ammatillisessa koulutuksessa oleva yhteiskuntatieteiden, liiketalouden ja hallinnon alan koulutuksen yksikköhinta on vuonna 2014 noin 23 % suurempi kuin lukiokoulutuksen yksikköhinta, vaikka nämä molemmat koulutusmuodot ovat järjestämiskustannuksiltaan hyvin lähellä toisiaan.[[2]](#footnote-2)

1. **Järjestämisluvan myöntämiskäytäntö ei saa rajoittaa kuntien itsehallinnollista oikeutta**

Hallituksen esitysluonnoksen mukaan ”Opetus- ja kulttuuriministeriö voisi ensimmäistä kertaa uusien säännösten perusteella järjestämislupia myöntäessään arvioida järjestämisedellytyksiä hakemusten perusteella. Järjestämisedellytyksien arviointi perustuisi kokonaisuuden huomioon ottavaan tarkoituksenmukaisuusharkintaan. Luvan hakijalla ei olisi lakiin perustuvaa oikeutta lukiokoulutuksen järjestämisluvan saamiseen, vaikka luvan myöntämiselle säädetyt edellytykset täyttyisivät”. Espoon kaupungin mielestä kunnilla tulisi olla oikeus järjestää lukiokoulutusta, jos niille asetetut koulutustarvetta sekä taloudellisia ja ammatillisia edellytyksiä vastaavat kriteerit täyttyisivät.

1. **Vapaa sivistystyö on yhteiskunnallisesti vaikuttava koulutusmuoto ja sen paikka osana elinikäistä oppimista tulee turvata**

Vapaan sivistystyön rakenneratkaisu on odotettu ja välttämätön. Kansalais- ja työväenopistojen verkon tulee kattaa koko Suomi. Samalla vapaan sivistystyön järjestäjäkenttää on syytä selkeyttää ja oppilaitoskokoja on syytä suurentaa.

Vapaa sivistystyö on olennainen osa osaamisen kehittämisen palvelurakennetta. Se on yhteiskunnallisesti vaikuttava koulutusmuoto, joka tuottaa säästöä sosiaali- ja terveyspuolen vähentyneinä kustannuksina sekä työllisyydessä lisäämällä ja ylläpitämällä työkykyä ja osaamista. Vapaan sivistystyön tavoitteena on, että kaikilla nuorilla ja aikuisilla on mahdollisuus lähialueellaan laadukkaaseen koulutukseen ja elinikäiseen oppimiseen, itsensä kehittämiseen ja hyvään elämään.

Lakiesityksen kannatettava uudistus on vapaan sivistystyön vahva yhteistyö ja toiminta muiden alueen aikuiskoulutustoimijoiden kanssa. Uudistukseen liittyvien hallitusohjelman sekä koulutuksen ja tutkimuksen kehittämissuunnitelman linjauksiin tulee sisällyttää vapaan sivistystyön erityistehtävä osana suomalaista koulutusjärjestelmää.

Laajapohjaisissa alueellisissa koulutuskonsortioissa on tärkeää turvata vapaan sivistystyön tehtävä osana elinikäisen oppimisen jatkumoa. Organisaatiouudistuksissa on otettava huomioon alueen väestöpohjan vaatimat muutokset ja -erityispiirteet.

1. **Toisen asteen rakenneuudistus on tarpeellinen, mutta yhteisvaikutusten arviointiin on syytä kiinnittää huomiota**

Espoon kaupungin mielestä toisen asteen koulutuksen kustannustehokkuuden ja vaikuttavuuden parantaminen on tärkeää, mutta sitä ei tule tehdä koulutuksen sivistyksellisten ja koulutustakuuta edistävien tavoitteiden kustannuksella. Toisen asteen koulutuksen rakenteita kehitettäessä tulee huolellisesti arvioida rahoitusuudistuksen, järjestäjäverkkouudistuksen sekä säästöpäätösten yhteisvaikutukset pitkällä aikavälillä. Usein koulutuspoliittisten valintojen tulokset näkyvät vasta parin vuosikymmenen päästä, jonka vuoksi on tärkeää tehdä esimerkiksi järjestäjäverkkoa koskevat päätökset huolellisesti. Opetus- ja kulttuuriministeriön tulee arvioida ja seurata uudistusten vaikutuksia sekä tukea kuntia muutostilanteessa. Toisen asteen koulutuksen rahoitus ja järjestäminen tulee myös tulevaisuudessa perustua valtion ja kuntien kumppanuuteen eikä kuntien maksurasite saa muodostua kohtuuttomaksi.

|  |  |
| --- | --- |
| Sampo SuihkoSivistystoimen johtaja09 816 52200sampo.suihko@espoo.fi |      |

Liitteet

|  |  |  |
| --- | --- | --- |
|  | - |   |

1. Yksikköhinnat/nettokustannukset, %. Kuntaliiton kouluikkuna, Lukiokoulutuksen kaikki tiedot 2013. [↑](#footnote-ref-1)
2. Kuntaliitto. [↑](#footnote-ref-2)